《圜扉燕》
明代·黄淮

乌衣翩然刷毛羽，年年爱逐东风起。结巢偏向王谢家，锦云作队烟花里。

翠幕凝春睡正酣，梁间交语何喃喃。晓起多应厌喧聒，当轩不肯收朱帘。

往来无计入华屋，误向圜扉寻止宿。圜扉尘冷风日凄，相呼相顾惊且疑，经营何处衔香泥。

不入愁门传世俗，愁人便欲从尔卜。无端浪蝶与狂蜂，也向檐前弄晓风。

作者简介：（1367—1449）明浙江永嘉人，字宗豫，洪武三十年进士。永乐时，曾与解缙等并直文渊阁，进右春坊大学士。后为汉王高煦所谮，系诏狱十年。洪熙初复官，寻兼武英殿大学士，与杨荣等同掌内制。官终户部尚书。性明果，达于治体，善谳疑狱。有《省愆集》、《黄介庵集》。